Ixef wis sin, ad naf deg-s amezruy icuden ɣer temdint n Tizi Uzzu. Nsemres deg-s kra idlisen n imaruten yesnen akken iwata tamdint-agi acku kren-d deg-s anda ara ad naf ineḍruyen seg mi id-kecmen iɛutmaniyen ɣer Tizi Uzzu almi teffeɣ Fransa seg-s. Nnig waya, kukren yemsaliyen ad aɣ-d-ḥkun ɣef tmunent tazzayrit. Nefka-d deg ixef-agi tiḥila isxedmen iṭurkiyen akken ad awin laḥkum n Tizi-Uzzu, nerna nsegza-d kra twaculin tiṭuṛkiyin inusben leqbayel, ladɣa tawacult BELQAḌI. Nmeslay-d daɣen ɣef asmi id-kcem Fransa ɣer Tizi Uzzu, ddaw laḥkum n uɛsekri BUGEAUD yellan d sebba n waṭas ineḍruyen iɛeddan ɣef Tizi Uzzu deg useggas n 1844. Nerna nefka-d tutlayin issemrasen deg lwaqt ni n ustaɛmer. Ma d ayen yeɛnan ixef wis kṛaḍ, nsegza-d ayen id-nufa gar tumanin yellan deg tmeslayt n ugdud yellan deg temdint n Tizi Uzzu, nekkes-d kra n tɣawsiwin id yesbegnen d akken unekcum gar tutalyin-agi ɣef id nemmeslay. Nufa-d tumanin yeɛnan timsislit, nenna-d d akken imezdaɣ n temdint-agi ssemra-sen s waṭas timsislit taɛrabt deg wawalen n teqbaylit. Llan daɣen kra n tumanin yeɛnan taseddast taqbaylit yeṭṭuqten s tussda daxel n tmeslayt taɛrabt. Nwala d akken imesdurar idyettṣubun ɣer temdint snulfan-asen-d i imezdaɣ n temdint ufella yiwen wawal qaren-as “Zdimuḥ”. Awal agi yettuneḥsab d aɛayer ɣer imezdaɣ-agi, qaren-d d akken awal agi d awal n berra kan. Ur ilaq ara afraq-agi gar ugdud n Tizi Uzzu. Timsal yecban tigi, leqdic-nsen yeḥwaǧ sbeṛ, acku yal yiwen yesɛa tamuɣli-ines ɣef tmeslayt-is, llan wid ur iqeblen ara ad walin yiwen yettnadi af temsalt-agi. Aya-agi ur yelli ara kan deg Tizi Uzzu neɣ deg tmurt n Lzzayer kan, yella deg tmura akk niḍen n ddunit, acku ur yelli wamek ur ttemlilint ara tutlayin gar-asent.